Corrigendum: Proposta għal regolament tal-Kunsill li jistipula miżuri ta’ implimentazzjoni għad-Direttiva 2006/112/KE dwar is-sistema komuni ta' taxxa fuq il-valur miżjud, fir-rigward tat-trattament tas-servizzi finanzjarji u ta’ l-assigurazzjoni /* KUMM/2007/0746 finali/2 */





[pic] | IL-KUMMISSJONI TAL-KOMUNITAJIET EWROPEJ | Brussell, 20.2.2008 KOMM(2007) 746 finali/2 Corrigendum. – Iħassar u jissostitwixxi l-Proposta għal Regolament tal-Kunsill COM(2007) 746 finali tat-28.11.2007. Inbidel il-paragrafu dwar il-prinċipju tas-sussidjarjetà fil-memorandum ta’ spjegazzjoni. Dan il-corrigendum jirrigwarda l-verżjonijiet lingwistiċi kollha. Proposta għal REGOLAMENT TAL-KUNSILL li jistipula miżuri ta’ implimentazzjoni għad-Direttiva 2006/112/KE dwar is-sistema komuni ta' taxxa fuq il-valur miżjud, fir-rigward tat-trattament tas-servizzi finanzjarji u ta’ l-assigurazzjoni (imressqa mill-Kummissjoni) MEMORANDUM TA’ SPJEGAZZJONI IL-KUNTEST TAL-PROPOSTA - Ir-raġunijiet u l-għanijiet tal-proposta Il-proposta għal Regolament tikkonsisti f'dispożizzjonijiet li jimplimentaw l-Artikolu 135(1)(a) sa (g) u (1a) u l-Artikolu 135a tad-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta’ taxxa fuq il-valur miżjud. Dawn l-Artikoli jiċċaraw ir-regoli li jirregolaw l-eżenzjoni mit-taxxa fuq il-valur miżjud (VAT) għas-servizzi finanzjarji u ta’ l-assigurazzjoni bl-għan li jipprovdu applikazzjoni aktar uniformi ta’ l-eżenzjoni mill-VAT, u joħolqu aktar ċertezza legali u jnaqqsu l-piż amministrattiv għall-operaturi ekonomiċi u l-amministrazzjonijiet. Dan il-kunċett jinkludi l-elementi li ġejjin: - - jibbaża l-kundizzjonijiet għall-applikazzjoni ta’ l-eżenzjoni mill-VAT fuq kriterji ekonomiċi oġġettivi; - - jiċċara li l-eżenzjoni tkopri l-provvista ta’ kwalunkwe element kostitwenti ta’ assigurazzjoni jew servizz finanzjarju, li jikkostitwixxi oġġett fih innifsu u għandu l-karattru speċifiku u essenzjali tas-servizz eżentat ikkonċernat; - - jintroduċi kunċett armonizzat komuni ta’ intermedjazzjoni għas-servizzi finanzjarji u ta’ l-assigurazzjoni. L-għan ta' din il-proposta huwa li tittratta dan il-kunċett u l-elementi deskritti hawn fuq f'livell ta' dettall aktar fond, biż-żieda taċ-ċertezza legali u t-tnaqqis tal-piż amministrattiv għall-operaturi u l-amministrazzjonijiet. Dan jintlaħaq bit-tqassim tal-kunċett u l-kundizzjonijiet stipulati fl-Artikolu 135(1)(a) sa (g) u (1a) u l-Artikolu 135a tad-Direttiva 2006/112/KE f’xenarji ekonomiċi speċifiċi. Dan jirriżulta f’enumerazzjoni mhux esklussiva tal-każijiet li għalihom ir-Regolament jistipula li dawn ikunu jew koperti bl-eżenzjoni mill-VAT għas-servizzi finanzjarji u ta' l-assigurazzjoni jew esklużi minnha. Pereżempju: L-Artikolu 2 tar-Regolament jistipula li “l-assigurazzjoni u r-rijassigurazzjoni” tkopri l-assigurazzjoni tal-ħajja, kemm ta’ poloz fuq il-ħajja għall-individwi jew gruppi, u pensjonijiet u annwalitajiet assigurati fejn l-assigurazzjoni, il-pensjonijiet jew annwalitajiet ikopru l-mewt u r-riskji għall-lonġevità. Ir-Regolament għaldaqstant jelimina l-potenzjal għat-tilwim minħabba li jipprovdi soluzzjoni ċara f’bosta każijiet. Dan iżid iċ-ċertezza legali. Ir-Regolament se jkun ukoll applikabbli direttament fl-Istati Membri kollha u jgħin inaqqas sostanzjalment il-piż amministrattiv ta’ l-operaturi ekonomiċi u l-awtoritajiet fiskali. Fil-fatt, f’bosta każijiet l-operaturi ekonomiċi ħtieġu parir fiskali minn konsulenti indipendenti u spiss kellhom jivverifikaw b’negozjati iebsin u twal mal-ministeri nazzjonali tal-finanzi, jekk servizz speċifiku fornut kienx jew le kopert bl-eżenzjoni tal-VAT. Amministrazzjonijiet fiskali lokali wkoll kellhom iġorru spejjeż amministrattivi biex jiġu ċċarati mal-ministeri nazzjonali tal-finanzi kif għandhom jipproċedu f’każijiet speċifiċi. F’dawk il-każijiet fejn ir-Regolament jipprovdi soluzzjoni ċara, l-operaturi ekonomiċi u l-amministrazzjonijiet se jkunu f’pożizzjoni li japplikaw l-eżenzjoni mill-VAT fuq servizzi finanzjarji u ta’ l-assigurazzjoni korrettament mingħajr ma jiddaħħal dan il-piż. Għal intermedjazzjoni fis-servizzi finanzjarji u ta’ l-assigurazzjoni, il-proposta setgħet tipprovdi biss soluzzjoni ċara f’għadd limitat ta’ każijiet. Dan minħabba l-fatt li l-kunċetti u l-forom ta’ l-intermedjazzjoni għadhom wisq marbuta mad-dritt ċivili nazzjonali u għalhekk ivarjaw sostanzjalment. Biex tittejjeb iċ-ċertezza legali anki fir-rigward ta’ tali servizzi, ir-Regolament jispeċifika wkoll kriterji oġġettivi biex jiġu applikati fl-evalwazzjoni ta’ jekk servizz jirrappreżentax att distint ta’ medjazzjoni. Ir-Regolament jintegra l-ġurisprudenza rilevanti tal-Qorti Ewropea tal-Ġustizzja, b’hekk iħaddan sew il-prinċipji miksuba ta’ l-indentifikar ta’ karatteristiċi rilevanti tas-servizzi finanzjarji u ta’ l-assigurazzjoni. - Kuntest ġenerali Id-definizzjonijiet tas-servizzi finanzjarji u ta’ l-assigurazzjoni eżentati huma skaduti u wasslu għal interpretazzjoni u applikazzjoni diverġenti ta’ dawn l-eżenzjonijiet mill-Istati Membri. Il-partijiet interessati qed jaffaċċjaw kumplessità legali konsiderevoli ta’ prassi amministrattivi differenti li jiġġeneraw inċertezza legali għall-operaturi ekonomiċi u l-awtoritajiet fiskali. Din l-inċertezza legali wasslet għal żieda f’għadd jiżdied ta’ każijiet fil-qorti u żieda fl-ispejjeż amministrattivi għall-operaturi u l-amminsitrazzjonijiet biex jiġu applikati dawn l-eżenzjonijiet. Għalhekk huwa neċessarju li jiġu ċċarati r-regoli dwar l-eżenzjonijiet mill-VAT għas-servizzi finanzjarji u ta’ l-assigurazzjoni bl-għan li tinħoloq aktar ċertezza legali u jitnaqqsu l-ispejjeż amministrattivi għall-operaturi u l-amministrazzjonijiet. Konsultazzjoni pubblika mal-partijiet ikkonċernati mwettqa fl-2006 u studju indipendenti “Study to increase the Understanding of the Economic Effects of the VAT Exemption for Financial and Insurance Services” ikkummissjonat mill-Kummissjoni, ikkonfermaw din il-konklużjoni. - Dispożizzjonijiet eżistenti fil-qasam tal-proposta L-Artikolu 135(1)(a) sa (g) u (1a) u l-Artikolu 135a tad-Direttiva tal-Kunsill 2006/112/KE ħlief l-abbozz attwali tal-proposta għal regolament ibbażat fuq l-Artikolu 397 jintroduċi għall-ewwel darba dispożizzjonijiet ta’ implimentazzjoni biex tiġi applikata l-eżenzjoni mill-VAT fuq is-servizzi finanzjarji u ta’ l-assigurazzjoni. - Konsistenza ma' politiki u għanijiet oħrajn ta' l-Unjoni Fejn dan kien possibli, id-definizzjonijiet il-ġodda ħolqu wkoll aktar konsistenza mar-regoli tas-suq intern (eż. fondi ta’ investiment, klassifikazzjoni tal-kreditu, derivattivi). Il-proposta hija parti mill-Istrateġija tal-Kummissjoni għas-Simplifikazzjoni ta’ l-Ambjent Regolatorju (Taqsima 66 tal-COM(2006)690). Kemm l-operaturi ekonomiċi kif ukoll l-awtoritajiet fiskali ta’ l-Istati Membri se jibbenefikaw minn dawn is-simplifikazzjonijiet. Madankollu, mhux possibli biex dawn il-benefiċċji jiġu kkwantifikati. Il-proposta se ttejjeb iċ-ċertezza legali u tnaqqas il-piż amministrattiv ta’ l-operaturi u l-awtoritajiet nazzjonali fiskali. Billi tħalli impatt pożittiv fuq l-ispejjeż, ma għandhiex ikollha effetti negattivi fuq l-ispejjez għas-servizzi finanzjarji u ta’ l-assigurazzjoni mhux professjonali tal-konsumatur. Il-konsultazzjoni mal-partijiet interessati u l-valutazzjoni ta’ l-impatt - Konsultazzjoni mal-partijiet interessati Metodi ta' konsultazzjoni, setturi ewlenin fil-mira u profil ġenerali tar-rispondenti Is-seminar Fiscalis f’Diċembru 2004 f’Dublin analizza l-oqsma problematiċi varji għall-operaturi ekonomiċi, partikolarment il-fenomenu ta’ l-esternalizzazzjoni u wasslet kemm l-operaturi ekonomiċi u l-Istati Membri għall-konklużjoni li hija meħtieġa inizjattiva leġiżlattiva mis-servizzi tal-Kummissjoni. Fis-segwitu għal dan is-seminar il-Kummissjoni kkummissjonat studju minn espert indipendenti biex jiżdied l-għarfien ta’ l-effetti ekonomiċi ta’ l-eżenzjoni mill-VAT għas-servizzi finanzjarji u ta’ l-assigurazzjoni u bdiet sensiela ta’ konsultazzjonijiet bilaterali ma’ l-Istati Membru u fi ħdan il-Kummissjoni li rriżultaw fl-elaborazzjoni ta’ spjegazzjoni tal-problemi bażiċi li kienu identifikati kif ukoll ta’ miżuri tekniċi possibbli li jindirizzawhom. Dawn il-problemi ġew diskussi mal-partijiet ikkonċernati u l-Istati Membri fil-Konferenza dwar it-Taxxa fi Brussell f’Mejju 2006. It-tieni seminar Fiscalis seħħ f’Marzu 2007 bl-għan li l-uffiċjali kkonċernati mill-amministrazzjonijiet fiskali nazzjonali jiffamiljarizzaw ruħhom mal-politiki li huma l-mutur tal-bidla tal-qafas regolatorju, u l-muturi ekonomiċi għall-integrazzjoni finanzjarja transkonfinali. Il-programm kopra wkoll kwistjonijiet prattiċi ta’ implimentazzjoni fil-leġiżlazzjoni attwali. Sommarju tat-tweġibiet u kif tqiesu Ir-riżorsi kollha kkonfermaw li l-inċertezza legali u l-piż amministrattivi li jirriżulta minnha kienu l-problema ewlenija u għandhom jiġu indirizzati bi prijorità. Il-proposta għal Regolament tirrifletti bis-sħiħ dik il-prijorità. Saret konsultazzjoni miftuħa fuq l-Internet mit-9 ta’ Mejju 2006 sat-9 ta’ Ġunju 2006. Il-Kummissjoni rċeviet 82 risposta. Ir-riżultati huma disponibbli fuq is-sit:http://ec.europa.eu/taxation_customs/common/consultations/tax/article_2447_en.htm.. - Il-ġbir u l-użu ta’ l-għarfien espert Oqsma ta’ għarfien xjentifiku/espert involuti Studju biex jiżdied l-għarfien dwar l-effetti ekonomiċi ta’ l-eżenzjoni mill-VAT għas-servizzi finanzjarji u ta’ l-assigurazzjoni (l-Offerta nru taxud/2005/AO-006) Il-metodoloġija użata Studju estern indipendenti L-organizzazzjonijiet/esperti ewlenin li ġew ikkonsultati Price Waterhouse Coopers Sommarju tal-pariri miksuba u użati Ma ssemmietx l-eżistenza ta’ riskji potenzjalment serji u b’konsegwenzi irreversibbli. Kien hemm konsistenza wiesgħa bejn il-konklużjonijiet ta’ l-istudju, l-analiżi tal-Kummissjoni stess u r-reazzjonijiet mill-partijiet ikkonċernati matul il-konsultazzjoni pubblika, li tippermetti lill-Kummissjoni timponi l-prijoritajiet neċessarji u tiffoka ħidmietha fuq l-aktar soluzzjonijiet adegwati. Il-proposta għal Regolament hija konsistenti ma’ dawn il-prijoritajiet. Il-mezzi użati biex il-konsulenza ta’ l-esperti tkun disponibbli għall-pubbliku http://ec.europa.eu/taxation_customs/common/publications/studies/index_en.htm - Il-valutazzjoni ta’ l-impatt L-alternattivi li kienu kkunsidrati, huma deskritti sew fil-valutazzjoni ta’ l-impatt. Rata ta’ żero (p. 31); it-twessigħ ta' l-ambitu tas-servizzi eżenti (p. 32); tnaqqis limitat uniformi tat-taxxa input (p. 33); għażla għat-taxxa (p. 34); korpi transkonfinali tal-VAT (p. 37); entitajiet ġuridiċi singoli u tranżazzjonijiet transkonfinali (p. 37); raggruppar għall-VAT (p. 38); arranġamenti ta’ qsim ta’ l-ispejjeż (p. 41); rata mnaqqsa tal-VAT għal servizzi mixtrija internament (p. 44); u alternattivi oħra (p. 44); Il-Kummissjoni wettqet valutazzjoni ta’ l-impatt imniżżla fil-Programm ta’ Ħidma (Rapport fid-dokument Taxud 15570). 3) Elementi ġuridiċi tal-proposta - Taqsira ta' l-azzjoni proposta Din il-proposta tikkonsisti f’żewġ miżuri: - enumerazzjonijiet ta' każijiet koperti bl-eżenzjoni mill-VAT għas-servizzi finanzjarji u ta’ l-assigurazzjoni jew esklużi minnha; - speċifikazzjoni tal-kriterji oġġettivi li għandhom jiġu applikati fl-evalwazzjoni ta’ jekk servizz jirrappreżentax att distint ta’ medjazzjoni. - Bażi ġuridika L-Artikolu 397 tad-Direttiva tal-Kunsill 2006/112/KE. - Il-prinċipju tas-sussidjarjetà Il-prinċipju tas-sussidjarjetà japplika safejn il-proposta ma taqax taħt il-kompetenza esklussiva tal-Komunità. L-għanijiet tal-proposta ma jistgħux jintlaħqu b’mod suffiċjenti mill-Istati Membri għar-raġunijiet li ġejjin. Il-proposta hija konformi mal-prinċipju tas-sussidjarjetà għar-raġunijiet li ġejjin. Ir-regoli għall-eżenzjoni tal-VAT mis-servizzi finanzjarji u ta’ l-assigurazzjoni huma diġà soġġetti għar-regoli Komunitarji fl-Artikoli 135 tad-Direttiva tal-Kunsill 2006/112/KEE. Skond l-Artikolu 397 ta’ dik id-Direttiva, l-introduzzjoni tad-dispożizzjonijiet ta’ implimentazzjoni teħtieġ l-azzjoni tal-leġiżlatur Komunitarju. L-Istati Membri ma jistgħux huma stess jadottaw regoli nazzjonali ġodda li mhumiex konsistenti mal-leġiżlazzjoni Komunitarja eżistenti. L-azzjoni ta’ l-Istati Membri waħedhom ma tistax tikseb l-għan ta’ l-interpretazzjoni u l-applikazzjoni armonizzati tad-definizzjonijiet tas-servizzi finanzjarji u ta’ l-assigurazzjoni li huma eżentati mill-VAT; l-applikazzjoni eteroġenja mill-Istati Membri hija l-kawża tal-problemi li jħabbtu wiċċhom magħhom l-operaturi ekonomiċi. L-Istati Membri ma jistgħux huma nnifishom jemendaw il-liġi Komunitarja; l-għadd dejjem jiżdied tal-litigazzjonijiet bejn l-awtoritajiet tat-taxxa ta’ l-Istati Membri u l-operaturi ekonomiċi diġà kkawża żieda konsiderevoli fl-ispejjeż amministrattivi għal dawn l-awtoritajiet tat-taxxa u kkawża wkoll limitazzjoni parzjali fis-sigurtà baġitarja. F’din is-sitwazzjoni, miżuri nazzjonali li jittieħdu mill-Istati Membri potenzjalment joħolqu spirall 'l isfel, lejn ambjent ta’ kompetizzjoni tat-taxxa mhux ġusta. L-azzjoni Komunitarja tkun tista’ tilħaq aħjar l-għanijiet tal-proposta għar-raġunijiet li ġejjin. Il-proposti jinsabu f'abbozz ta’ Regolament; jista’ jkun hemm interpretazzjoni korretta waħda biss tas-servizzi finanzjarji u ta’ l-assigurazzjoni eżentati, li tapplika madwar il-Komunità kollha; dan l-għan jista’ jinkiseb biss bl-introduzzjoni ta’ dispożizzjonijiet ta’ implimentazzjoni ta’ l-Artikoli 135 u 135a tal-proposta l-ġdida għal Direttiva mressqa fl-istess ħin, u li temenda d-definizzjonijiet preċedenti fid-Direttiva 2006/112/KE. Hemm kunsens bejn is-servizzi tal-Kummissjoni, il-partijiet interessati, l-Istati Membru u l-esperti independenti li l-leġiżlazzjoni Komunitarja biss tista’ tikseb l-għanijiet mixtieqa. Ir-raġunijiet spjegati hawn fuq jispjegaw ruħhom biżżejjed u juru li l-ambitu tal-proposta huwa limitat għal dak li ma jistax jinkiseb mill-Istati Membri waħedhom u li jistgħu jinkisbu b’mod aħjar mil-leġiżlatur Komunitarju. Il-proposti jinsabu f'abbozz ta’ Regolament; jista’ jkun hemm interpretazzjoni korretta waħda biss tas-servizzi finanzjarji u ta’ l-assigurazzjoni eżentati, li tapplika madwar il-Komunità kollha; dan l-għan jista’ jinkiseb biss permezz ta’ l-emenda tad-definizzjonijiet preċedenti fid-Direttiva 2006/112/KE u bl-introduzzjoni fl-istess ħin tad-dispożizzjonijiet ta’ implimentazzjoni li huma preċiżi biżżejjed. Definizzjonijiet u kriterji ekonomiċi ċari jnaqqsu l-lok possibbli għat-tilwim u għalhekk jiġġeneraw ambjent ta' ċertezza legali li permezz tagħha jitnaqqsu sostanzjalment l-ispejjeż amministrattivi biex possibbilment jintlaħaq qbil bejn bosta Stati Membri dwar kif id-definizzjonijiet għandhom jiġu interpretati u applikati. - Il-prinċipju tal-proporzjonalità Il-proposta hija konformi mal-prinċipju tal-proporzjonalità għar-raġuni(jiet) kif ġej. Fl-ambjent fiskali kumpless tas-servizzi finanzjarji u ta' l-assigurazzjoni jista' jkun hemm interpretazzjoni tajba waħda biss għall-eżenzjoni tas-servizzi finanzjarji u ta' l-assigurazzjoni applikabbli madwar il-Komunità; dan l-għan jista’ jintlaħaq biss bl-introduzzjoni tad-dispożizzjonijiet ta’ implimentazzjoni proposti, għaliex dan jiddefenixxi każijiet ċari koperti bl-eżenzjoni mill-VAT fuq is-servizzi finanzjarji u ta' l-assigurazzjoni jew esklużi minnha. L-għadd ta' każijiet tal-qorti, partikolarment il-proċeduri preliminari quddiem il-Qorti Ewropea tal-Ġustizzja żdiedu sostanzjalment tul l-aħħar deċennju. Il-maġġoranza ta’ dawn il-każijiet kienu dwar l-applikazzjoni diverġenti ta' definizzjoni għall-eżenzjoni tas-servizzi finanzjarji u ta’ l-assigurazzjoni. Definizzjonijiet u kriterji ekonomiċi ċari jnaqqsu l-lok ta' tilwim possibbli u għalhekk jiġġeneraw ambjent ta' ċertezza legali li permezz tagħha jitnaqqsu sostanzjalment l-ispejjeż amministrattivi biex possibilment jintlaħaq qbil bejn bosta Stati Membri dwar kif ir-regoli għandhom jiġu applikati. - Għażla ta’ strumenti Strument propost: Regolament. Mezzi oħra ma jkunux xierqa għar-raġuni(jiet) li ġej(jin). Regolament huwa direttament applikabbli u ma jkunx hemm aktar ħtieġa għall-operaturi ekonomiċi biex jikkjarifikaw kwistjonijiet ġuridiċi dwar l-applikazzjoni ta’ l-eżenzjoni mal-ministeri tal-finanzi fi Stati Membri differenti; fejn ir-regolament isolvi l-każ, it-trattament xieraq tal-VAT għandu jkun direttament applikat mill-uffiċċji fiskali lokali. L-implikazzjonijiet għall-baġit Il-proposta m’għandha l-ebda implikazzjoni għall-baġit tal-Komunità. Informazzjoni addizzjonali - Simplifikazzjoni Il-proposta tipprovdi għas-simplifikazzjoni ta’ leġiżlazzjoni, ta’ proċeduri amministrattivi għall-awtoritajiet pubbliċi (Komunitarji jew nazzjonali), u ta' proċeduri ammnistrattivi għall-partijiet privati. Ir-Regolament se jkun ukoll direttament applikabbli fl-Istati Membri kollha, inaqqas il-kumplessità fl-applikazzjoni ta' l-eżenzjoni mill-VAT għas-servizzi finanzjarji u ta' l-assigurazzjoni billi jelenka l-każjiet li jkunu koperti mill-eżenzjoni jew esklużi minnha. Amministrazzjonijiet fiskali lokali jġorru spejjeż amministrattivi biex jiġu ċċarati mal-ministeri nazzjonali tal-finanzi kif għandhom jipproċedu f’każijiet speċifiċi. Anki l-ministeri tal-finanzi jallokaw riżorsi sostanzjali għal dik it-tip ta’ koordinazzjoni. F’bosta il-każijiet ir-Regolament jipprovdi soluzzjoni ċara u l-amministrazzjonijiet se jkunu f’pożizzjoni li japplikaw l-eżenzjoni mill-VAT fuq servizzi finanzjarji u ta’ l-assigurazzjoni korrettament mingħajr ma jiddaħħal dan il-piż. F’bosta każi l-operaturi ekonomiċi ħtieġu parir fiskali minn konsulenti indipendenti u spiss kellhom jivverifikaw b’negozjati iebsin u twal mal-ministeri nazzjonali tal-finanzi, jekk servizz speċifiku fornut kienx jew le kopert bl-eżenzjoni tal-VAT. F’bosta il-każijiet ir-Regolament jipprovdi soluzzjoni ċara u l-operaturi ekonomiċi se jkunu f’pożizzjoni li japplikaw l-eżenzjoni mill-VAT fuq servizzi finanzjarji u ta’ l-assigurazzjoni korrettament mingħajr ma jiddaħħal dan il-piż. Proposta għal REGOLAMENT TAL-KUNSILL li jistipula miżuri ta’ implimentazzjoni għad-Direttiva 2006/112/KE dwar is-sistema komuni ta' taxxa fuq il-valur miżjud, fir-rigward tat-trattament tas-servizzi finanzjarji u ta’ l-assigurazzjoni IL-KUNSILL TA' L-UNJONI EWROPEA, Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud[1], u b'mod partikolari l-Artikolu 397 tagħha, Wara li kkunsidraw il-proposta mill-Kummissjoni[2], Billi: (1) Ir-regoli eżistenti dwar l-eżenzjonijiet mill-VAT għas-servizzi finanzjarji u ta’ l-assigurazzjoni stabbiliti fid-Direttiva tal-Kunsill 2006/112/KE tat-28 ta’ Novembru 2006 dwar sistema komuni ta’ taxxa fuq il-valur miżjud[3] huma skaduti u wasslu għal interpretazzjoni u applikazzjoni diskrepanti. Il-kumplessità tar-regoli u l-varjazzjoni fil-prattiki amministrattivi jiġġeneraw inċertezza legali għall-operaturi ekonomiċi u l-awtoritajiet fiskali. Din l-inċertezza wasslet għal tilwim konsiderevoli u żiedet il-piż amminstrattiv. Għalhekk huwa neċessarju li jiġi ċċarat liema servizzi finanzjarji u ta’ l-assigurazzjoni huma eżenti u b’hekk tinħoloq aktar ċertezza legali u jitnaqqas il-piż amministrattiv għall-operaturi u l-awtoritajiet. (2) Id-Direttiva 2006/112/KE ġiet emendata bid-Direttiva 20XX/XXX/KE fir-rigward tat-trattament tas-servizzi finanzjarji u ta’ l-assigurazzjoni sabiex jiġu riflessi l-iżviluppi fis-suq tas-servizzi finanzjarji. Sabiex tiġi żgurata l-applikazzjoni uniformi ta’ l-Artikolu 135(1)(a) sa (g) u l-Artikolu 135a tad-Direttiva 2006/112/KE u l-iżvilupp ta’ fehim uniformi ta’ kemm jekk provvista hix eżenti skond dawn id-dispożizzjonijiet, għandu jiġi ċċarat liema servizzi huma koperti u liema servizzi huma esklużi mill-kategoriji msemmija fil-punti (a) sa (g) ta’ l-Artikolu 135(1) ta’ dik id-Direttiva. (3) Huwa xieraq li jiġu stabbiliti regoli bi tweġiba għal mistoqsijiet ta’ applikazzjoni speċifiċi sabiex jinkiseb trattament konsistenti madwar il-Komunità ta’ dawn il-mistoqsijiet. Il-kjarifika għandha tiġi pprovduta fir-rigward ta’ servizzi koperti mill-Artikolu 135(1)(a) sa (g) u (1a) tad-Direttiva 2006/112/KE. Fid-dawl tal-kumplessità tas-swieq tas-servizzi finanzjarji u l-iżvilupp kontinwu ta’ prodotti ġodda, l-innumerar tal-każijiet li huma koperti jew esklużi mill-eżenzjonijiet ma għandux ikun esklussiv. (4) Teżisti inċertezza dwar it-trattament tal-VAT f’ċerti servizzi li jiffurmaw oġġett sħiħ filwaqt li jkunu wkoll element kostitwent f’servizz finanzjarju jew ta’ l-assigurazzjoni. Għalhekk huwa xieraq li jiġu speċifikati ċerti servizzi li għandhom il-karattru speċifiku u essenzjali tas-servizzi eżenti kkonċernati u oħrajn li ma għandhomx. Fid-dawl tal-kriterji żviluppati fil-każistika tal-Qorti Ewropea tal-Ġustizzja, għandu jiġi kkunsidrat jekk is-servizzi inkwistjoni jibdlux is-sitwazzjoni finanzjarja jew ġuridika tal-partijiet għal tranżazzjoni eżenti jew jekk mill-banda l-oħra humiex biss provvisti materjali jew tekniċi. (5) Skond il-prinċipju ta’ proporzjonalità, huwa neċessarju u xieraq, sabiex jintlaħaq l-għan li tiġi żgurata applikazzjoni uniformi tas-sistema attwali tat-taxxa fuq il-valur miżjud, li jiġu stipulati regoli li jimplimentaw l-Artikolu 135(1)(a) sa (g) u (1a) u l-Artikolu 135a tad-Direttiva 2006/112/KE. Dan ir-Regolament ma jmurx lil hinn minn dak li huwa neċessarju sabiex jintlaħqu l-għanijiet imfittxija, skond it-tielet paragrafu ta' l-Artikolu 5 tat-Trattat. (6) Huwa xieraq u neċessarju li d-Direttiva 20XX/XXX/KE u dan ir-Regolament jidħlu fis-seħħ fl-istess data, ADOTTA DAN IR-REGOLAMENT: Kapitolu I Suġġett Artikolu 1 Dan ir-Regolament jistabbilixxi miżuri għall-implimentazzjoni ta’ l-Artikolu 135(1)(a) sa (g) u (1a) u l-Artikolu 135a tad-Direttiva 2006/112/KE. Kapitolu II Servizzi finanzjarji u ta’ l-assigurazzjoni eżentati Artikolu 2 Id-definizzjoni ta’ “assigurazzjoni u rijassigurazzjoni” prevista fil-punt (1) ta’ l-Artikolu 135a tad-Direttiva 2006/112/KE għandha tkopri ta’ lanqas dan li ġej: (1) assigurazzjoni tal-ħajja, kemm jekk poloz tal-ħajja għal individwi jew għal gruppi, u pensjonijiet assigurati u annwalitajiet fejn l-assigurazzjoni, pensjoni jew annwalità tkopri riskji tal-mortalità jew lonġevità, inkluż dijanjożi ta’ mard terminali, dijanjożi ta’ mard kritiku, diżabbiltà minħabba kundizzjoni ħażina ta’ saħħa, diżabbiltà permanenti, mewt aċċidentali, ħtieġa ta’ kura fit-tul; (2) assigurazzjoni għad-diżabbiltà bil-mard u għall-qgħad; (3) assigurazzjoni tas-saħħa; (4) assigurazzjoni fuq il-periklu, inkluż kopertura kontra n-nar, għargħar, diżastri naturali, inċidenti, ħsara f’makkinarju, kriminalità u terroriżmu; (5) assigurazzjoni fuq ir-responsabbiltà; (6) assigurazzjoni kontra t-telf finanzjarju; (7) retroċessjoni, koassigurazzjoni u tagħqid flimkien ta’ l-assigurazzjoni u r-rijassigurazzjoni. Artikolu 3 1. Id-definizzjoni ta’ “l-għoti ta’ kreditu” prevista fil-punt (2) ta’ l-Artikolu 135a tad-Direttiva 2006/112/KE għandha tkopri ta’ lanqas li ġej: (a) self, kemm jekk sindikat jew le, inkluż self mogħti bħala element ta’ finanzjament flimkien mal-forniment ta’ oġġetti jew servizzi sakemm l-element ta’ finanzjament ma jkunx parti integrali tas-suġġett; (b) self sigur fuq proprjetà immobbli, inkluż self ipotekarju; (c) self sigur fuq proprjetà mobbli, inkluż tirhin; (d) arranġamenti ta’ kreditu li bihom persuna tkun intitolata li tiddisponi minn fondi sa ammont fiss. 2. Id-definizzjoni ta’ “l-għoti ta’ kreditu” prevista fil-punt (2) ta’ l-Artikolu 135a tad-Direttiva 2006/112/KE ma għandhiex tkopri li ġej: (a) ftehimiet li permezz tagħhom ħlas f’partijiet, jew perjodu estiż għall-ħlas, ikun previst fir-rigward tal-forniment ta’ oġġetti jew servizzi; (b) l-għoti ta’ kreditu b’rabta ma’ arranġamenti ta’ xiri bi ħlas bin-nifs jew xiri bi twellija fejn il-kunsiderazzjoni għall-kreditu jikkostitwixxi parti integrali mill-kunsiderazzjoni tax-xiri bi ħlas bin-nifs jew bit-twellija; (c) il-forniment ta’ servizzi ta’ kards tad-debitu jew prepagati. Artikolu 4 1. Id-definizzjoni ta’ “garanzija tad-djun” prevista fil-punt (3) ta’ l-Artikolu 135a tad-Direttiva 2006/112/KE għandha tkopri ta’ lanqas li ġej: (a) swaps ta’ nuqqas fl-obbligu ta’ kreditu; (b) bonds doganali. 2. Id-definizzjoni ta’ “l-garanzija tad-djun” prevista fil-punt (3) ta’ l-Artikolu 135a tad-Direttiva 2006/112/KE ma għandhiex tkopri li ġej: (a) il-forniment ta’ garanziji għat-tiswija u tibdil ta’ oġġetti difettużi; (b) l-għoti ta’ l-assi li għandhom jintużaw bħala kollateral għal dejn li ma jirriżultax mill-għoti ta’ kreditu; (c) il-forniment ta’ garanziji bħala sigurtà għal kwalunkwe pagament ta’ kera pendenti jew pagament li jirriżulta minn nuqqas fl-obbligu fil-pagamenti ta’ kera; (d) il-forniment ta’ garanziji ta’ kreditu fl-esportazzjoni; (e) l-ipoteżi ta’ obbligazzjonijiet ta’ natura mhux pekunarja. Artikolu 5 1. Id-definizzjoni ta’ “depożitu finanzjarju” prevista fil-punt (4) ta’ l-Artikolu 135a tad-Direttiva 2006/112/KE għandha tkopri ta’ lanqas li ġej: (a) depositi fuq il-karta (sight deposits - depożiti li jseħħu meta jiġu msejħa); (b) depożitu ta’ tfaddil; (c) depożiti fissi (time u term); (d) depożiti fil-forma ta’ ċertificati ta’ tfaddil; (e) bonds ta’ tfaddil; (f) depożiti magħmula b’kumpens għall-annwalità garantita jew għal bilanċ ta’ kontanti akkumulat waqt l-irtirar, inkluż depożiti mwettqa fl-ambitu ta’ pjan ta’ tfaddil għall-pensjoni; (g) bonds ta’ redenzjoni kapitali; (h) pensjonijiet u annwalitajiet assigurati fejn ir-riskju tal-mortalità jew lonġevità kopert ikun sempliċiment aniċillari. 2. Id-definizzjoni ta’ “depożitu finanzjarju” pprovdut fil-punt (4) ta’ l-Artikolu 135a tad-Direttiva 2006/112/KE ma għandhomx ikopru li ġej: (a) id-depożitu għal ħażna sigura għall-oġġetti ta’ kollezzjoni jew ta’ strumenti li jixhdu drittijiet, klejms u titoli; (b) kiri ta’ kaxxi tas-sigurtà u spazji u postijiet ta’ sigurtà. Artikolu 6 Id-definizzjoni ta’ “operazzjoni ta’ kont” prevista fil-punt (5) ta’ l-Artikolu 135a tad-Direttiva 2006/112/KE għandha tkopri li ġej: (1) l-operazzjoni ta’ kontijiet tad-depożitu; (2) l-operazzjoni ta’ kontijiet kurrenti; (3) id-depożitu, trasferiment u ġbid ta’ flus minn jew lejn kont bankarju, kemm jekk elettronikament jew le; (4) servizzi ta’ ċekkijiet marbuta ma’ kont speċifiku; (5) standing orders; (6) debiti diretti; (7) l-aċċess lejn u l-operazzjoni ta’ servizzi bankarji bl-internet u bit-telefon; (8) servizzi ta’ kards tad-debitu u smart marbuta ma’ kont speċifiku; (9) l-ipproċessar u t-trasferimenti ta’ fondi bejn l-operaturi finanzjarji; (10) it-trasferiment ta’ fondi minn kont speċifiku f’mezzi oħra ta’ flus bħal kards telefoniċi, kreditu għaċ-ċellulari u mezzi oħra li jippermettu l-ħlas ta’ oġġetti u servizzi; (11) issortjar u għadd ta’ flus marbuta ma’ kont speċifiku; (12) l-arranġament ta’ faċilitajiet ta’ kreditu. Artikolu 7 Id-definizzjoni ta’ “kambju tal-valuta” prevista fil-punt (6) ta’ l-Artikolu 135a tad-Direttiva 2006/112/KE ma għandhiex tkopri li ġej: (1) tranżazzjonijiet li jinvolvu oġġetti ta’ kollezzjonijiet, bħad-deheb, fidda jew muniti tal-metal jew karti tal-flus oħra li mhux normalment użati bħala valuta legali jew muniti ta’ interess numismatiku; (2) il-kambju tal-valuti mhux bħala valuta legali. Artikolu 8 1. Il-“proviżjon ta' kontanti” kif imsemmi fil-punt (d) ta’ l-Artikolu 135(1) tad-Direttiva 2006/112/KE għandha tkopri ta’ lanqas li ġej: (a) ħruġ ta’ kontanti, kemm manwalment jew b’mod awtomatiku; (b) servizzi ta’ ċekkijiet għall-vjaġġaturi; (c) servizzi ta’ ċekkijiet mhux marbuta ma’ kont speċifiku; (d) ittri ta' kreditu; (e) kambju ta’ karti tal-flus u muniti fl-istess valuta. 2. Il-“proviżjon ta' kontanti” kif imsemmi fil-punt (d) ta’ l-Artikolu 135(1) tad-Direttiva 2006/112/KE ma għandhiex tkopri li ġej: (a) tranżazzjonijiet li jinvolvu oġġetti ta’ kollezzjonijiet, bħad-deheb, fidda jew muniti tal-metal jew karti tal-flus oħra li mhux normalment użati bħala valuta legali jew muniti ta’ interess numismatiku; (b) il-ħruġ ta’ muniti mhux bħala valuti legali. Artikolu 9 Id-definizzjoni ta’ “forniment ta’ sigurtajiet” prevista fil-punt (8) ta’ l-Artikolu 135a tad-Direttiva 2006/112/KE għandha tkopri l-proviżjon ta’ lanqas ta’ dan li ġej: (1) sigurtajiet ta’ ekwità, inkluż ishma; (2) strumenti ta’ reġistrat tal-wegħdiet ta’ ħlas lura ta’ dejn, inkluż obbligazzjonijiet (debentures), bonds u bonds tal-kumpaniji, biljetti negozjabbli. sigurtajiet ta’ dejn bl-euro u karti kummerċjali negozjabbli oħrajn; (3) sigurtajiet komposti, inkluż ishma preferenzjali, warrants ta’ ekwità, strumenti konvertibbli fil-forma ta’ bonds jew stokk preferut li jista’ jiġi konvertit fl-istokk komuni tal-kumpanija tal-ħruġ; (4) strumenti li jirreġistraw is-sjieda ta’ unità f’impriżi għal investiment kollettiv bħal fondi miftuħa u magħluqa, fondi negozjati fil-borża, fondi mutwi u ta’ pensjonijiet, fondi protetti (hedge) u fondi ta’ investiment fi proprjetà immobbli. Kapitolu III Servizzi intermedjarji u ta’ mmaniġġjar eżentati Artikolu 10 1. Għall-finijiet tal-punt (9) ta’ l-Artikolu 135a tad-Direttiva 2006/112/KE, attività għandha tikkostitwixxi att distint ta’ medjazzjoni ta’ lanqas fejn wieħed jew aktar mill-kundizzjonijiet segwenti jkunu ssodisfati: (a) l-intermedjarju għandu l-awtorità li jorbot il-fornitur jew il-klijent tas-servizz finanzjarju jew ta’ l-assigurazzjoni eżenti; (b) l-attività tista’ tirriżulta fil-ħolqien, kontinwazzjoni, alterazzjoni jew estinzjoni tad-drittijiet u l-obbligi tal-partijiet fir-rigward tas-servizzi finanzjarji jew ta’ l-assigurazzjoni eżenti; (c) l-attività tikkonsisti fil-forniment ta’ parir li jirrifletti għarfien speċjalizzat rigward servizz finanzjarju u ta’ l-assigurazzjoni eżenti. 2. Fejn f’sitwazzjonijiet barra dawk koperti bil-paragrafu 1, servizz huwa standardizzat b’mod illi persuna tista’ tipprovdih abbażi ta’ struzzjonijiet minn qabel, dan ma għandux jikkostittwixxi att distint ta’ medjazzjoni għall-finijiet tal-punt (9) ta’ l-Artikolu 135a tad-Direttiva 2006/112/KE. Artikolu 11 1. Id-definizzjoni ta’ “intermedjazzjoni fi tranżazzjonijiet finanzjarji u ta’ l-assigurazzjoni” prevista fil-punt (9) ta’ l-Artikolu 135a tad-Direttiva 2006/112/KE għandha tkopri ta’ lanqas li ġej: (a) il-forniment tas-servizzi li jinvolvu n-negozjati tal-kundizzjonijiet tal-prodott; (b) senserija ta’ stokks u ipoteki. 2. Id-definizzjoni ta’ “intermedjazzjoni fi tranżazzjonijiet finanzjarji u ta’ l-assigurazzjoni” prevista fil-punt (9) ta’ l-Artikolu 135a tad-Direttiva 2006/112/KE ma għandhiex tkopri li ġej: (a) servizzi standardizzati provduti mill-call-centres; (b) brand hosting, web-hosting, servizzi oħra web jew ta’ hosting; (c) reklamar u servizzi oħra ta’ informazzjoni. Artikolu 12 1. Id-definizzjoni ta’ “mmaniġġjar ta’ fondi ta’ investiment” prevista fil-punt (11) ta’ l-Artikolu 135a tad-Direttiva 2006/112/KE għandha ta’ lanqas tkopri li ġej: (a) immaniġġjar u allokazzjoni strateġiċi u tattiċi ta’ l-assi, inkluż immaniġġjar tal-valuta u r-riskju; (b) immaniġġjar operattiv ta’ l-assi, inkluż l-għażla ta’ l-istokk, teħid tad-deċiżjonijiet u implimentazzjoni, deċiżjonijiet għax-xiri u bejgħ ta’ investimenti, ibbilanċjat ta’ negozji, koordinament ta’ senserija qabel in-negozju, amministrazzjoni u kontroll tan-negozji u koordinament wara n-negozju mas-sensara u l-kustodi; (c) proviżjoni ta’ garanzija, inkluż l-operazzjoni ta’ portafoll protett; (d) amministrazzjoni ta’ ishma jew unitajiet, inkluż distribuzzjoni u koordinament fost it-trustees; (e) arranġament u pproċessar ta’ self ta’ stokks u bonds; (f) ipproċessar ta’ ordnijiet ta’ fondi, inkluż ipproċessar awtomatizzat; (g) analiżi tas-suq u tal-kumpanija; (h) kejl tal-prestazzjoni, inkluż il-proviżjon ta' rapporti dwar il-prestazzjoni ta’ l-investiment u dikjarazzjonijiet ta’ analiżi ta’ l-attribwizzjoni; (i) il-proviżjon ta’ valwazzjonijiet, klejms għar-rifużjoni tat-taxxa u mmaniġġjar ta’ l-informazzjoni u l-kalkolu tal-valur ta’ l-attiv nett; (j) kustodja sikura, żamma u kontroll ta’ sigurtà; (k) sorveljanza tal-fond mid-depożitarju; (l) ħlas ta’ dħul mill-klijenti u vot iddelegat. 2. Id-definizzjoni ta’ “mmaniġġjar ta’ fondi ta’ investiment” prevista fil-punt (11) ta’ l-Artikolu 135a tad-Direttiva 2006/112/KE ma għandhiex tkopri li ġej: (a) verifika esterna tal-fond, kummerċjalizzazzjoni u mmaniġġjar ta’ spejjeż indiretti tal-fondi; (b) żvilupp ta’ sistemi, bħall-ippjanar u l-implimentazzjoni ta’ teknoloġiji ġodda, titjib kbir fis-sistemi eżistenti u l-manutenzjoni tas-sistemi; (c) servizzi li jirrelataw il-konformità regolatorja. Kapitolu IV Servizzi li għandhom il-karattru speċifiku u essenzjali ta’ servizz eżentat Artikolu 13 1. Għall-finijiet ta’ l-Artikolu 135(1a) tad-Direttiva 2006/112/KE, ta’ lanqas dan li ġej għandu jitqies li għandu l-karattru speċifiku u essenzjali ta’ servizz eżenti: (a) immaniġġjar tal-portfolji; (b) il-ħruġ ta’ kuntratti u ċertifikati xhieda tat-titolu li għandu l-klijent għal servizz finanzjarju jew ta’ l-assigurazzjoni eżenti; (c) iċ-ċessjoni, tiġdid, emendar u rexissjoni ta’ kuntratti marbuta ma’ servizz finanzjarju jew ta' l-assigurazzjoni eżenti; (d) servizzi ta’ klassifikazzjoni tal-kreditu, inkluż il-valutazzjoni tal-vijabbiltà ta’ kreditu ta’ fornitur jew klijent ta' servizzi finanzjarji jew ta' l-assigurazzjoni; (e) valwazzjoni tal-kollaterali finanzjarju. 2. Għall-finijiet ta’ l-Artikolu 135(1a) tad-Direttiva 2006/112/KE, dan li ġej ma għandux jitqies li għandu l-karattru speċifiku u essenzjali ta’ servizz eżenti: (a) żamma sigura; (b) kompiti amministrattivi; (c) ġbir jew irkupru tad-dejn; (d) servizzi ġuridiċi, kontabbiliżmu, verifika u kontabbiltà; (e) servizzi li jirrelataw il-konformità regolatorja; (f) verifika ta’ l-identità, spezzjonijiet kontra l-ħasil ta’ flus u l-frodi; (g) servizzi ta' ġbir ta’ dejta għar-riċiklaġġ ta’ karti tal-flus u muniti; (h) kummerċjalizzazzjoni, riċerka, identifikazzjoni u żvilupp ta’ prodotti jew opportunitajiet ġodda; (i) il-forniment u diżinn ta’ softwer; (j) kiri ta’ kaxxi tas-sigurtà u spazju siguri oħra; (k) servizzi li jagħtu d-dritt jew l-alternattiva li jiġu rċevuti oġġetti jew servizzi. Artikolu 14 1. Dawn li ġejjin għandhom jitqiesu bħala servizzi li għandhom il-karattru speċifiku u essenzjali ta’ “assigurazzjoni u rijassigurazzjoni” kif definit fil-punt (1) ta’ l-Artikolu 135a tad-Direttiva 2006/112/KE: (a) riskju ta' sottoskrizzjoni; (b) immaniġġjar tar-risku u investimenti; (c) ipproċessar tal-klejms; (d) il-ħruġ ta’ derivattivi mhux negozjabbli ta’ l-assigurazzjoni. 2. Valutazzjoni tal-ħsara ma għandhiex titqies bħala servizz li għandu l-karattru speċifiku u essenzjali ta’ “assigurazzjoni u rijassigurazzjoni” kif definit fil-punt (1) ta’ l-Artikolu 135a tad-Direttiva 2006/112/KE. Artikolu 15 Dawn li ġejjin għandhom jitqiesu bħala servizzi li għandhom il-karattru speċifiku u essenzjali ta’ “għoti ta’ kreditu” kif definit fil-punt (2) ta’ l-Artikolu 135a tad-Direttiva 2006/112/KE: (1) il-kejl, il-previżjoni u l-kontroll tar-riskji ta’ kreditu u telf minħabba r-riskju tal-kreditu, inkluż l-istrateġija ta’ kreditu; (2) sottoskrizzjoni ta' krediti; (3) żamma tar-reġistri, arranġament u sorveljanza tal-ħlasijiet li jsiru kontra kreditu; (4) il-ħruġ ta’ derivattivi ta’ kreditu; (5) valwazzjoni ta’ kollaterali mhux finanzjarju. Artikolu 16 1. Dawn li ġejjin għandhom jitqiesu bħala servizzi li għandhom il-karattru speċifiku u essenzjali ta’ “garanziji għad-djun” kif definit fil-punt (3) ta’ l-Artikolu 135a tad-Direttiva 2006/112/KE: (a) arranġament u sorveljanza tal-mezzi għall-garanzija ta’ dejn; (b) derivattivi ta’ garanzija għall-kreditu. 2. Il-bejgħ ta’ sjieda mill-ġdid wara nuqqas fl-obbligu ta’ ipoteka ma għandux jitqies bħala servizz li għandu l-karattru speċifiku u essenzjali ta’ “garanziji għad-djun” kif definit fil-punt (3) ta’ l-Artikolu 135a tad-Direttiva 2006/112/KE: Artikolu 17 Dawn li ġejjin għandhom jitqiesu bħala servizzi li għandhom il-karattru speċifiku u essenzjali ta’ tranżazzjonijiet dwar “depożiti finanzjarji” kif definit fil-punt (4) ta’ l-Artikolu 135a tad-Direttiva 2006/112/KE: (1) issortjar u l-għadd tal-flus bl-iskop li jsir depożitu; (2) rappurtar dwar il-bilanċi tad-depożiti u kalkolu ta’ l-imgħaxx, produzzjoni ta’ rendikonti ta’ kontijiet u twettiq ta’ sorveljanza ta’ l-impenji; (3) kalkolu tat-taxxa u tariffi fir-rigward tat-tħassir ta’ pjanijiet ta’ tfaddil tal-pensjoni; (4) ibbaġitjar ta’ kontijiet, inkluż studji dwar il-vijabbiltà ekonomika għall-valutazzjoni tar-rekwiżiti tal-klijenti; (5) żamma sigura taċ-ċertifikati għad-depożiti; (6) aċċettazzjoni awtomatizzata tal-flus għad-depożiti; (7) il-ħruġ ta’ derivattivi ta’ depożitu. Artikolu 18 1. Dawn li ġejjin għandhom jitqiesu bħala servizzi li għandhom il-karattru speċifiku u essenzjali ta’ “operazzjoni ta’ kont” kif definit fil-punt (5) ta’ l-Artikolu 135a tad-Direttiva 2006/112/KE: (a) servizzi fost operaturi għat-trasferiment ta’ fondi bejn il-kontijiet monetarji u l-ikklirjar tat-trasferiment; (b) servizzi ta’ sħubiji, parteċipazzjoni jew abbonament għall-kards jew sistemi tal-ħlas għal kont; (c) sevizzi ta’ kontroll ta’ elementi ta’ sikurezza għall-ipproċessar xieraq tat-trasferimenti tal-fondi bejn il-kontijiet monetarji; (d) il-ħruġ ta’ rendikonti ta’ klijenti u negozjanti; (e) verifika tal-ħlasijiet; (f) il-ħruġ ta’ kotba taċ-ċekkijiet għal kont speċifiku. 2. Dawn li ġejjin ma għandhomx jitqiesu bħala servizzi li għandhom il-karattru speċifiku u essenzjali ta’ “operazzjoni ta’ kont” kif definit fil-punt (5) ta’ l-Artikolu 135a tad-Direttiva 2006/112/KE: (a) stampar ġenerali tal-kotba taċ-ċekkijiet; (b) il-forniment ta’ kards vojta; (c) hosting ta’ l-internet; (d) il-kiri ta’ terminals u makkinarju ieħor għall-ipproċessar tal-ħlasijiet bil-kards. Artikolu 19 1. Dawn li ġejjin għandhom jitqiesu bħala servizzi li għandhom il-karattru speċifiku u essenzjali tal-“kambju tal-valuta” jew "il-proviżjon ta’ kontanti” kif definit fil-punt (d) ta’ l-Artikolu 135a tad-Direttiva 2006/112/KE: (a) il-ħruġ ta’ rendikonti ta' klijenti jew negozjanti għall-kambju u d-distribuzzjoni tal-karti tal-flus u muniti; (b) servizzi operattivi għal magni tal-kontanti fornuti fost l-istituzzjonijiet finanzjarji; (c) il-ħruġ ta’ spots, ta’ tranżazzjonijiet forward, futuri, swaps tal-valuta, opzjonijiet tal-kambju barranin u forex swaps. (d) il-ħruġ ta’ derivattivi ta’ kambju. 2. Dawn li ġejjin ma għandhomx jitqiesu bħala servizzi li għandhom il-karattru speċifiku u essenzjali tal-“kambju tal-valuta” jew "il-proviżjon ta’ kontanti” kif definit fil-punt (d) ta’ l-Artikolu 135a tad-Direttiva 2006/112/KE: (a) żamma sigura u ħżin tal-flus; (b) servizzi tat-trasport courier u ta’ sigurtà; (c) il-pubblikazzjoni ta’ informazzjoni dwar ir-rati tal-kambju; (d) l-istallazzjoni ta’ magni tal-flus. Artikolu 20 Dawn li ġejjin għandhom jitqiesu bħala servizzi li għandhom il-karattru speċifiku u essenzjali ta’ “forniment ta' sigurtajiet” kif definit fil-punt (8) ta’ l-Artikolu 135a tad-Direttiva 2006/112/KE: (1) il-ħruġ ta’ opzjonijiet, futuri u kuntratti forward għas-sigurtajiet; (2) il-ħruġ ta’ swaps ta’ ekwità u swaps oħra ta’ rendiment totali f’sigurtajiet; (3) il-ħruġ ta’ derivattivi mhux negozjabbli ta’ dejn, inkluż swaps fuq ir-rati ta’ l-imgħax; (4) kejl tal-prestazzjoni, klassifikazzjoni, previżjoni u kontroll tas-sigurtajiet; (5) arranġament u sorveljanza ta' tranżazzjonijiet fl-ambitu ta' ftehim ta' sigurtà, inkluż drittijiet possibli għal vot. Kapitolu V Dispożizzjonijiet finali Artikolu 21 Dan ir-Regolament għandu jidħol fis-seħħ fl-għoxrin ġurnata wara dik tal-pubblikazzjoni tiegħu fil- Ġurnal Uffiċjali ta' l-Unjoni Ewropea . Għandu japplika minn … Għandu japplika minn … [data meta d-Direttiva tiġi trasposta + 1] Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President [1] ĠU L 347, 11.12.2006, p. 1. Id-Direttiva kif emendata l-aħħar mid-Direttiva 20XX/XXX/KE (ĠU XXX). . [2] ĠU C , p. . [3] ĠU L 347, 11.12.2006, p. 1.